Document ID: 32013R1037

PROVEDBENA UREDBA KOMISIJE (EU) br. 1037/2013
оd 24. listopada 2013.
o odobrenju IPBC-a kao postojeće aktivne tvari za uporabu u biocidnim proizvodima za vrstu proizvoda 6
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
budući da:
(1)
Uredbom Komisije (EZ) br. 1451/2007 (2) utvrđen je popis aktivnih tvari koje treba ocijeniti radi njihovog mogućeg uvrštenja u Prilog I., I. A ili I. B Direktivi 98/8/EZ Europskog parlamenta i Vijeća (3). Na tom se popisu nalazi i IPBC.
(2)
IPBC je ocijenjen u skladu s člankom 11. stavkom 2. Direktive 98/8/EZ za uporabu u vrsti proizvoda 6, konzervansima za gotove proizvode, kako su definirani u Prilogu V. toj Direktivi, što odgovara vrsti proizvoda 6 prema definiciji iz Priloga V. Uredbi (EU) br. 528/2012.
(3)
Danska je imenovana državom članicom izvjestiteljicom te je 27. lipnja 2011. u skladu s člankom 14. stavcima 4. i 6. Uredbe (EZ) br. 1451/2007 Komisiji podnijela izvješće nadležnog tijela zajedno s preporukom.
(4)
Izvješće nadležnog tijela pregledale su države članice i Komisija. U skladu s člankom 15. stavkom 4. Uredbe (EZ) br. 1451/2007, nalazi te revizije uneseni su 27. rujna 2013. u izvješće o ocjeni u okviru Stalnog odbora za biocidne pripravke.
(5)
Prema tom izvješću može se očekivati da će biocidni proizvodi koji se koriste kao proizvodi vrste 6 i sadrže IPBC zadovoljiti uvjete propisane člankom 5. Direktive 98/8/EZ.
(6)
Stoga je primjereno odobriti uporabu IPBC-a u biocidnim proizvodima za vrstu proizvoda 6.
(7)
S obzirom da se ocjena nije odnosila na nanomaterijale, na temelju članka 4. stavka 4. Uredbe (EU) br. 528/2012 odobrenje ne bi trebalo obuhvaćati takve materijale.
(8)
Prije odobrenja aktivne tvari potrebno je omogućiti da protekne razumno razdoblje kako bi se državama članicama, zainteresiranim stranama i po potrebi Komisiji omogućilo da se pripreme za ispunjavanje novih uvjeta.
(9)
Mjere predviđene ovom Uredbom u skladu su s mišljenjem Stalnog odbora za biocidne pripravke,
DONIJELA JE OVU UREDBU:
Članak 1.
IPBC se odobrava kao aktivna tvar za uporabu u biocidnim proizvodima za vrstu proizvoda 6, podložno specifikacijama i uvjetima iz Priloga.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. listopada 2013.

Labels: 3
6